
Anexa nr. 2 la HCJ MM nr. ______/______. 2026

REGULAMENT
DE ORGANIZARE ȘI FUNCȚIONARE
A PARCĂRII AFLATĂ ÎN ADMINISTRAREA SPITALULUI CLINIC JUDEȚEAN DE URGENȚĂ „DR. CONSTANTIN OPRIȘ” BAIA MARE
Pentru buna desfășurare a circulației rutiere și pentru utilizarea corespunzătoare a locurilor de parcare, utilizatorii au obligația de a respecta informațiile privind disponibilitatea locurilor libere, afișate pe tabelul electronic din proximitatea zonei de acces. În cazul în care toate locurile disponibile sunt ocupate, accesul în parcare va fi restricționat până la eliberarea unui loc.

Conducerea Spitalului Clinic Județean de Urgență „Dr. Constantin Opriș” Baia Mare își rezervă dreptul de a delimita anumite zone din incinta parcării, în care se vor aplica reguli specifice.

                                                   TARIFE
· Primele 30 de minute: GRATUIT (o intrare/zi).

· Următoarele 60 de minute: 3 lei.

· 24 de ore: 25 lei.

· Aplicare tarifului se face 7 zile din 7

· La ieșire, după plata/validarea tichetului, sunt acordate 15 minute GRATUIT pentru părăsirea parcării.

După efectuarea plății și ridicarea tichetului doveditor de la stația de plată, timpul disponibil pentru manevrele de ieșire din parcare este de 15 minute.

1. Prevederile prezentului regulament sunt obligatorii pentru toți utilizatorii parcării cu plata aflata în administrarea Spitalului Județean de Urgență „Dr. Constantin Opriș” Baia Mare, situată în municipiul Baia Mare, str. George Coșbuc nr. 31, județul Maramureș.

2. În incinta parcării se aplică prevederile legislației române referitoare la circulația autovehiculelor pe drumurile publice, respectiv Codul rutier și Regulamentul de aplicare a Ordonanței de Urgență a Guvernului nr. 195/2002, republicată, privind circulația pe drumurile publice.

3. Spitalul Clinic Județean de Urgență „Dr. Constantin Opriș” Baia Mare își rezervă dreptul de a delimita anumite zone din incinta parcării pentru asigurarea necesităților proprii.

4. În vederea asigurării tuturor facilităților Spitalului Clinic Județean de Urgență „Dr. Constantin Opriș” Baia Mare, unitatea dispune în prezent de următoarele parcări:

· Parcarea 1  parcare cu plata  – parcare aflată în administrarea spitalului: 97 de locuri, destinată publicului, dintre care 2 locuri special amenajate pentru autovehiculele persoanelor cu dizabilități și 2 locuri special amenajate pentru persoane mamă și copil. Accesul se realizează cu barieră.

· Parcările 2, 3, 4 și 5 – parcări destinate personalului: aproximativ 300 de locuri, cu acces destinat doar personalului Spitalului și instituțiilor/colaboratorilor din cadrul spitalului.

· Parcare persoane cu dizabilități: 12 locuri de parcare, situate în imediata apropiere a accesului în clădire.

                Numărul locurilor de parcare este limitat și nu se pot face rezervări.

5. Conducătorii auto au obligația de a respecta semnele și marcajele rutiere din parcare cu privire la parcarea autovehiculelor. Viteza maximă de deplasare în parcare este de 5 km/h.

6. Programul de funcționare a parcării cu plata aflata în administrarea spitalului este de 24 de ore/zi, 7 zile/săptămână.

7. Accesul auto în parcarea cu plata aflată în administrarea spitalului se face numai pe fluxurile de intrare, pe baza unui tichet de parcare eliberat automat de terminalul de intrare din dreptul barierei de acces.
Deschiderea barierei în vederea părăsirii parcării se va face automat în momentul în care autovehiculul ajunge în dreptul barierei, după achitarea contravalorii perioadei de staționare.

Parcarea cu plata  aflată în administrarea spitalului pune la dispoziția utilizatorilor următoarele facilități:

· 2 bariere automate – 1 intrare și 1 ieșire;

· 1 automat (terminal) de plată cash/card;

· 97 de locuri de parcare.

8. Unitatea minimă de calcul a timpului de utilizare a parcării cu plata pe termen scurt este de o oră (60 de minute după expirarea celor 30 minute gratuite), orice fracțiune începută urmând a fi achitată ca o nouă oră. Tarifele orare sunt anexate la prezentul regulament.

9. Pentru toate autovehiculele care accesează parcarea cu plata aflată în administrarea spitalului se va emite în mod obligatoriu tichet de parcare.

10. În situația persoanelor care prestează servicii pentru Spitalul Clinic Județean de Urgență „Dr. Constantin Opriș” Baia Mare, au delegații la Spital sau sunt invitați/colaboratori ai Spitalului, accesul și ieșirea din parcarea cu plata aflata in administrarea spitalului  se realizează numai în baza tichetului emis de aparatul de emitere a tichetelor de parcare. Pentru situațiile în care parcarea este gratuită, persoana se va adresa agentului de pază sau serviciului de asistență parcare pentru dirijarea către parcarea destinată personalului/colaboratorilor – Parcarea nr. 5.

11. Conducătorii auto au obligația de a respecta indicațiile personalului din parcare și ale agenților de pază cu privire la parcarea autovehiculelor.

12. Conducătorii auto au obligația de a păstra tichetul de parcare pe toată durata utilizării acestuia, fără a-l deteriora. Tichetul nu trebuie lăsat în parbriz sau expus la radiații solare, deoarece informațiile imprimate se pot șterge.

Pierderea tichetului de parcare se taxează cu 100 lei, la care se adaugă costul parcării auto pentru perioada aferentă.

Tichetul de parcare trebuie utilizat pentru achitarea contravalorii duratei de staționare la ieșirea din parcare. Achitarea se face la punctul de plată, respectiv la automatele (terminalele) de plată.
Pentru reemiterea unui card/tichet de parcare în cazul pierderii sau deteriorării acestuia se va achita suma de 100 lei, reprezentând tariful pentru procesarea cardului  în sistem.

13. Orice încercare de părăsire a parcării în alt mod decât cel specificat în prezentul regulament constituie tentativă de fraudare și va declanșa demararea procedurilor de recuperare pe cale legală a prejudiciului.

Tarifele aplicabile sunt stabilite prin Hotărâre a Consiliului Județean Maramureș și sunt afișate pe fluxurile de acces, la punctele de plată și pe site-ul Spitalului Clinic Județean de Urgență „Dr. Constantin Opriș” Baia Mare. Termenii și condițiile de achitare a acestora nu sunt supuși negocierii.

14. În funcție de gradul de ocupare a locurilor de parcare sau de alte situații excepționale, Spitalul Clinic Județean de Urgență „Dr. Constantin Opriș” Baia Mare poate restricționa temporar accesul în incinta parcării.

15. Spitalul Clinic Județean de Urgență „Dr. Constantin Opriș” Baia Mare este exonerat de orice răspundere pentru:

· daunele provocate de nerespectarea marcajelor și indicatoarelor rutiere;

· daunele provocate de nepăstrarea distanței minime dintre autovehicule sau de nerespectarea procedurii de intrare/ieșire;

· accidente rutiere, deteriorări sau avarii ale autovehiculelor;

· furtul unor bunuri sau autovehicule pe durata staționării în parcare;

· daunele, pagubele sau pierderile provocate ca urmare a asigurării necorespunzătoare a autovehiculelor, inclusiv neînchiderea ușilor, capotelor, motorului și portbagajului, geamurilor, trapei, bușonului rezervorului etc.;

· daunele provocate de nerespectarea indicațiilor personalului Spitalului sau ale agenților de securitate;

· daunele provocate de mișcarea barierelor în situația nepăstrării distanței minime dintre autovehicule sau a nerespectării procedurii de intrare/ieșire;

· prelungirea timpului de așteptare la plată sau la bariere în perioadele de vârf de trafic ori ca urmare a unor factori neimputabili Spitalului.

16. Sunt interzise în incinta parcării cu plata aflata în administrarea spitalului:

· desfășurarea activităților de transport de către persoane neautorizate, inclusiv transportul în regim de taxi și în regim de închiriere;

· utilizarea abuzivă și nejustificată a claxonului;

· parcarea autovehiculelor în afara zonelor marcate ca locuri de parcare;

· oprirea/staționarea voluntară și parcarea autovehiculelor pe căile de acces aferente parcării, inclusiv pentru efectuarea plății;

· circulația pe contrasens;

· descărcarea de deșeuri de orice tip;

· poluarea cu substanțe inflamabile sau periculoase;

· distrugerea vegetației existente și a spațiilor verzi;

· ocuparea abuzivă a locurilor rezervate persoanelor cu mobilitate redusă (PRM) și persoanelor mamă și copil, marcate corespunzător;

· lăsarea în autovehicule a copiilor nesupravegheați, a animalelor de companie, a substanțelor inflamabile, a obiectelor de valoare sau periculoase;

· efectuarea în parcare a reparațiilor sau a oricăror alte activități de mentenanță auto (de exemplu: schimb de ulei sau antigel, alimentarea cu combustibil, golirea scrumierelor sau depozitarea deșeurilor de orice natură);

· abandonarea sau lăsarea nesupravegheată în incinta parcărilor a diferitelor obiecte precum: genți, bagaje sau colete;

· circulația pietonilor prin zona barierelor, respectiv prin spațiul de acces/ieșire a autovehiculelor. Accesul și ieșirea pietonilor din parcare se va face folosind trecerile de pietoni special marcate.

17. Parcarea autovehiculelor cu mai mult de 7 locuri, a microbuzelor și a autobuzelor se face pe locurile special delimitate și marcate. Accesul autovehiculelor cu remorcă se face cu anunțarea prealabilă a personalului din parcare.

18. Paza autovehiculelor nu este asigurată, în tariful de parcare nefiind incluse cheltuieli în acest sens.

19. Clienții au obligația de a păstra bonurile fiscale emise la plata parcării cel puțin până la părăsirea zonei.

20. Spitalul Clinic Județean de Urgență „Dr. Constantin Opriș” Baia Mare nu își asumă în niciun fel responsabilitatea civilă sau penală pentru orice pagubă sau prejudiciu cauzat autovehiculelor, pentru bunurile lăsate în interiorul acestora sau pentru eventualele daune, furturi, incendii, precum și pentru orice daune cauzate de pasageri sau de terțe persoane autovehiculelor aflate în parcare.

21. În situația în care un utilizator al parcărilor provoacă o daună materială Spitalului Clinic Județean de Urgență „Dr. Constantin Opriș” Baia Mare (deteriorare de echipamente, distrugere, descompletare, poluare, descărcare de deșeuri etc.), contravaloarea materialelor, echipamentelor și manoperei necesare restabilirii situației inițiale va fi recuperată de la acesta pe baza unui deviz de lucrări.

22. Înregistrările video nu sunt disponibile publicului decât la solicitarea organelor abilitate. Camerele de supraveghere instalate în parcare sunt destinate exclusiv supravegherii traficului rutier și fluxurilor de autovehicule.

23. Prin accesarea parcării cu plata aflata in administrarea spitalului, utilizatorii își dau acordul ca Spitalul Clinic Județean de Urgență „Dr. Constantin Opriș” Baia Mare, în calitate de administrator al parcării, să ridice și să mute autovehiculul parcat, fără a fi afectată integritatea acestuia, în următoarele cazuri:

· autovehiculul este parcat neregulamentar;

· autovehiculul împiedică sau îngreunează circulația;

· relocarea de urgență – care se impune din motive operaționale ce țin de activitatea Spitalului sau de alte împrejurări care justifică relocarea.

24. Serviciile de transport la și de la Spital (rent-a-car, taxi, transport în comun, transfer) care este asigurat de companii specializate, vor respecta regulamentul și vor parca doar în locurile destinate acestora.

25. Eventualele nereguli/sesizări legate de serviciile de parcare vor fi notificate în cel mult 48 de ore de la constatarea situației reclamate, la adresa de e-mail registratura@sjbm.ro sau la telefon 0262 205100.

26. Prin accesarea parcării cu plata aflate în administrarea Spitalului Clinic Județean de Urgență „Dr. Constantin Opriș” Baia Mare, conducătorul autovehiculului acceptă și se obligă să respecte prevederile prezentului regulament.

27. Prezentul regulament este adus la cunoștința publicului prin afișare la sediul Spitalului Clinic Județean de Urgență „Dr. Constantin Opriș” Baia Mare și poate fi accesat pe site-ul www.spitaljbm.ro.

28. Spitalul Clinic Județean de Urgență „Dr. Constantin Opriș” Baia Mare va aplica măsuri în conformitate cu prevederile legale în cazul constatării încălcării prezentului regulament.

Administrația parcării cu plata își rezervă dreptul de a modifica unilateral, prin Hotararea Consiliului Judetean Maramures, prezentul regulament, oricând, modificările urmând a fi comunicate exclusiv prin republicarea regulamentului pe site-ul www.spitaljbm.ro.

